
LISA-nCPAP lélegeztetés hatása az extrém éretlen koraszülöttek kapilláris CO2 koncentrációira életük első hetében

Extrém éretlen koraszülöttek kezelésében jelentősen terjedő noninvazív lélegeztetési mód (NIV) a less invasive surfactant administration (LISA)-nasalis CPAP (nCPAP) eljárás. Előnye, hogy nincs tüdőre gyakorolt baro-volumen károsító hatása és javítja a krónikus szövődményektől mentes túlélést.
A vér CO2 koncentrációjának alacsony szintje a tüdő keringésében vasodilatatiót, a központi idegrendszerben vasoconstrictiót okoz. Elemezni kívántuk, hogy éretlen koraszülöttekben, hogyan változik a vér CO2 koncentrációja életük első hetében. Vizsgáltuk, mutatkozik-e jellegzetes mintázat, ami a LISA-nCPAP és a mechanikus gépi ventillációs (MV) módokhoz köthető, és talán hatással lehet ezen érzékeny populáció utóbetegségeire.
Retrospektív tanulmányunkban 33 páciens kapilláris CO2 értékeit elemezve az élet első hetében minden nap meghatároztuk a legalacsonyabb és legmagasabb CO2 parciális nyomásértékeket (pCO2). Feltüntettük, hogy ezek LISA-nCPAP, MV, LISA-nCPAP+MV kombinációja mellett születtek. Meghatároztuk az alsó és felső értékek közötti pCO2 különbséget, és ezeknek a heti átlagát. A csoportok szerint meghatároztuk a 35 Hgmm alatti pCO2 események számát. A statisztikai értékelést kétmintás t-próba segítségével végeztük.
A kétéves vizsgálatban 7 beteg a LISA-nCPAP, 14 az MV, és 12 a LISA-nCPAP+MV csoportba tartozott. A kapilláris pCO2 napi ingadozásának átlaga a LISA-nCPAP csoportban 4,7±2,9 Hgmm volt, melytől szignifikánsan nagyobb volt a MV lélegeztetésben részesült koraszülöttek értéke, 15,1±7,5 Hgmm (p<0,01). Amennyiben az MV lélegeztetett csoportot hasonlítottuk a LISA-nCPAP+MV csoporthoz (11,1±7,8 Hgmm), a különbség habár jelentősnek tűnt, nem volt szignifikáns, a kombinált csoportban is alacsonyabb tendenciát mutatott. A 35 Hgmm alatti pCO2 koncentrációk tekintetében egyetlen csoportban sem volt szignifikáns különbség a hét nap alatt észlelt hypocapnias események értékeiben.
Összehasonlítva, a LISA-nCPAP esetében a legstabilabbak a kapilláris pCO2 koncentrációk a betegek első élethete során. Ennek oka valószínűleg a koraszülöttek stabilabb általános állapota lehet, hiszen spontán légzésük elegendő volt az optimális gázcsere biztosítására az nCPAP támogatás mellett. Emellett következtethetünk arra, hogy a saját maguk vezérelte légzési munka egyenletesebb gázanyagcserét biztosít, mint a külső szenzorok által vezetett gépi lélegeztetés. Mindez hozzájárulhat a krónikus morbiditásmentes túlélés javulásához az extrém éretlen koraszülöttek esetében.



